
Σάββατο, 15 Αυγούστου 2026
ΔΕΛΤΙΟ ΤΥΠΟΥ
Ημιβύθιση Ι/Φ σκάφους στη Βουλιαγμένη  - Απαγόρευση απόπλου Ι/Φ σκάφους στον Φλοίσβο – Σύλληψη αλλοδαπού στο Ναύπλιο

Τις πρωινές ώρες χθες, ενημερώθηκαν οι Λιμενικές Αρχές του Σαρωνικού και της Βουλιαγμένης από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για προσάραξη και εισροή υδάτων σε ιστιοφόρο (Ι/Φ) σκάφος σημαίας Τουρκίας, με οκτώ επιβαίνοντες (7 υπήκοοι Τουρκίας και 1 υπήκοος Βελγίου), στη θαλάσσια περιοχή 2,5 ν.μ. δυτικά βορειοδυτικά της νήσου Φλεβών. Αμέσως, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το Ρ/Κ «ΛΥΜΠΟΥΣΑΚΗΣ ΤΑΞΙΑΡΧΗΣ» Ν.Π.13022 και ένα θαλαμηγό (Θ/Γ) σκάφος. Οι ανωτέρω μετεπιβιβάστηκαν στο βοηθητικό σκάφος του Θ/Γ και μεταφέρθηκαν με ασφάλεια στη μαρίνα Βουλιαγμένης, καλά στην υγεία τους. Από το περιστατικό δεν παρατηρήθηκε θαλάσσια ρύπανση. Προανάκριση διενεργείται από το Β΄ Λιμενικό Τμήμα Βουλιαγμένης του Λιμεναρχείου Σαρωνικού.
Διαθέσιμο φωτογραφικό υλικό έχει αναρτηθεί στο www.hcg.gr.

*****

Τις μεσημβρινές ώρες χθες, ενημερώθηκαν οι Λιμενικές Αρχές του Σαρωνικού και του Φλοίσβου ότι ένα ιστιοφόρο σκάφος (Ι/Φ) σημαίας Πολωνίας βρισκόταν σε δυσχερή θέση λόγω απώλειας πηδαλίου, στη θαλάσσια περιοχή μεταξύ Αίγινας και ακρωτηρίου «ΚΑΒΟΥΡΙ». Για το σημείο απέπλευσε ένα Περιπολικό σκάφος (ΠΛΣ) Λ.Σ.-ΕΛ.ΑΚΤ., το οποίο εντόπισε το Ι/Φ με τους πέντε αλλοδαπούς επιβαίνοντές του (υπηκόους Πολωνίας), καλά στην υγεία τους. Το Ι/Φ κατέπλευσε με ασφάλεια στη μαρίνα Καλλιθέας, με τη συνοδεία του ΠΛΣ. Από το Α’ Λιμενικό Τμήμα Φλοίσβου του Λιμεναρχείου Σαρωνικού, απαγορεύτηκε ο απόπλους του Ι/Φ σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το συμβάν δεν προκλήθηκε θαλάσσια ρύπανση.

*****

Τις βραδινές ώρες χθες, συνελήφθη ένας 54χρονος αλλοδαπός (υπήκοος Ισραήλ) από στελέχη της Λιμενικής Αρχής της Ναυπλίου, για παράβαση του άρθρου 337 παρ. 4 του Π.Κ. «Προσβολή της γενετήσιας αξιοπρέπειας». Συγκεκριμένα, ο 54χρονος προέβη σε πράξεις γενετήσιου χαρακτήρα εις βάρος 44χρονης αλλοδαπής (υπηκόου Εσθονίας), εντός σκάφους τύπου καταμαράν στο οποίο επέβαιναν. Προανάκριση διενεργείται από το Λιμεναρχείο Ναυπλίου.

